Na osnovu člana 8. i 15. Zakona o principima lokalne samouprave u Federaciji Bosne i Hercegovine (“Službene novine Federacije Bosne i Hercegovine“ broj: 49/06 i 51/09), i na osnovu člana 11., 34. i 117. Statuta Grada Zenica (“Službene novine Općine Zenica“ broj: 04/08), Grad Zenica putem Službe za ekologiju, komunalne poslove i mjesne zajednice objavljuje:

 **JAVNI POZIV**

**ORGANIZACIJAMA CIVILNOG DRUŠTVA/NEVLADINIM ORGANIZACIJAMA SA PODRUČJA GRADA ZENICA ZA PREDAJU PRIJEDLOGA PROJEKATA U SKLOPU RASPODJELE BUDŽETSKIH SREDSTAVA ZA 2021. GODINU**

Grad Zenica poziva sve organizacije civilnog društva (OCD)/nevladine organizacije (NVO) koje su registrovane za djelovanje na nivou Grada Zenica da dostave prijedloge projekata koji su u skladu sa razvojnim ciljevima, strateškim dokumentima, akcionim planovima i drugim dokumentima Grada Zenica iz sljedećih oblasti:

1.1. Mjere na razvijanju i jačanju ekološke kulture i svijesti građana;

1.2. Projekti u oblasti upravljanja otpadom;

1.3. Projekti s ciljem smanjenja zagađenja zraka;

1.4. Zaštita prirode i prirodnih bogatstava;

1.5. Zaštita vode i tla;

1.6. Projekti s ciljem poboljšavanja energetske efikasnosti.

**Za projekte koji budu sufinansirani, dodijelit će se sredstva u iznosu od 500,00 KM do 5.000,00 KM.**

Opravdanim troškovima smatraju se samo direktni i indirektni troškovi koji su neposredno povezani s provedbom projekta, odnosno ostvarivanjem jednog ili više ciljeva projekta. Opravdani troškovi nisu:

1. podugovaranje usluga za koje izvršitelj usluge nije nadležan;
2. plate zaposlenika koji nisu prijavljeni da će raditi na projektu;
3. svi troškovi za koje ne postoji pokriće u ugovorima i računima.

Grad zadržava pravo da ne dodijeli sva raspoloživa finansijska sredstva.

**PRAVO UČEŠĆA:**

Učešće u Javnom pozivu je otvoreno, na jednakim osnovama, za sve formalno registrirane OCD-e i NVO-e (udruženje/udruga ili fondacija) na području Grada Zenica koje u Statutu udruženja **imaju jasno naznačen angažman u oblasti zaštite životne sredine**, u skladu sa važećim zakonskim propisima u Bosni i Hercegovini.

Aplikant može aplicirati za dodjelu ukupnog iznosa projekta ili za dio nedostajućih sredstava, što je dužan navesti u aplikaciji.

**Aplikant može konkurisati samo sa jednim projektnim prijedlogom, a projekat može obuhvatiti jednu ili više prioritetnih oblasti, s tim da primarna oblast mora biti jasno naznačena, u skladu sa programskim djelovanjem.**

**Neadekvatni projektni prijedlozi neće biti uzeti u razmatranje prilikom bodovanja i ocjenjivanja projektnih prijedloga, te isti neće biti finansirani.**

**NEADEKVATNI PROJEKTNI PRIJEDLOZI:**

Projekti koji se neće finansirati po Javnom pozivu:

 a) Projekti udruženja koja nisu izvršila svoje obaveze po ranije odobrenim projektima finansiranim iz budžeta Grada;

 b) Projekti udruženja koja su registrovana manje od godinu dana do dana objavljivanja Javnog poziva;

 c) Projekti koji se odnose na finansiranje redovnih aktivnosti podnositelja projektnog prijedloga ili njihovih partnera;

 d) Projekti koji se baziraju na investicionim ulaganjima, adaptaciji ili izgradnji kapitalnih objekata, ili na kupovinu

 opreme osim ako je neophodna za uspješnu implementaciju projekta;

 e) Projekti kojima je predviđen dio administrativnih troškova (ljudski resursi, putovanja/prevoz, kancelarijski troškovi)

 veći od 25% od ukupnih troškova projekta;

 f) Projekti koji predstavljaju individualna sponzorstva/stipendije za školovanje ili za učestvovanje u radionicama,

 seminarima, konferencijama, kongresima, trening kursevima isl.;

 g) Projekti koji su usmjereni prema vjerskim aktivnostima i ciljevima;

 h) Projekti koji su usmjereni prema finansiranju aktivnosti političkih stranaka;

 i) Projekti koji su namijenjeni za isključivu dobit pojedinca;

 j) Projekti koji se zasnivaju na dodjeljivanju sredstava trećoj strani;

 k) Projekti koji na bilo koji način diskriminiraju određenu grupu ili pojedinca.

 l) Projekti čije aktivnosti i djelovanje ne spadaju pod prioritetne oblasti za finansiranje koje su obuhvaćene Javnim

 pozivom.

**Projektni prijedlozi s nepotpunom dokumentacijom i dostavljeni izvan predviđenog roka, neće biti razmatrani.**

**KRITERIJI ODABIRA**

1. Pripremljenost projekta u skladu sa zahtjevanim sadržajem programa;

2. Realnost budžeta i vlastito učešće;

3. Referentna lista već implementiranih sličnih projekata;

4. Mjerljivi efekti kao što su: originalnost u pristupu i učinak projekta na okruženje i zajednicu;

5. Kvalitet javne prezentacije i promocije projekta.

**VRJEDNOVANJE I RANGIRANJE PROJEKATA**

Vrednovanje i rangiranje projekata pristiglih na Javni poziv vršit će posebna komisija koju imenuje Gradonačelnik.

Komisija razmatra zahtjeve i dokumentaciju zaprimljenu na osnovu Javnog poziva, ocjenjuje ispunjenost uslova i kriterija za odobravanje projekta i sačinjava rang listu uspješnih predlagača projekta.

Prije donošenja konačne odluke o odabiru imenovana Komisija zadržava pravo da od predlagača projekata traži dodatna pojašnjenja dokumentacije, kao i pravo odbijanja pristiglih projekata bez posebnog obrazloženja.

Sa odabranim predlagačima zaključit će se Ugovor o međusobnim pravima i obavezama u realizaciji projekta koji se finansira/sufinansira. Nakon završetka projekta odabrani predlagači su dužni dostaviti Izvještaj o provedbi projekta o namjenskom korištenju dobivenih sredstava najkasnije do **31.01.2022. godine**.

**OBAVEZNA DOKUMENTACIJA:**

Projektna dokumentacija:

1. Administrativni podaci o podnosiocu prijedloga (Prilog 1) – ovjereno od strane aplikanta (pečat udruženja);
2. Projektni prijedlog (Prilog 2) – ovjereno od strane aplikanta (pečat udruženja);
3. Pregled budžeta (Prilog 2.a) – ovjereno od strane aplikanta (pečat udruženja);
4. Plan aktivnosti (Prilog 2.b) – ovjereno od strane aplikanta (pečat udruženja);
5. Izjava (Prilog 3.) – ovjereno od strane Službe za opću upravu ili notarska ovjera;
6. Lista za provjeru (Prilog 4) – ovjereno od strane aplikanta (pečat udruženja);
7. Izvod iz Registra udruženja i fondacija (ne stariji od 2 mjeseca) - ovjereno od strane Službe za opću upravu ili notarska ovjera;
8. Rješenje o registraciji organizacije/udruženja (za nositelja projekta/podnositelja i eventualne partnere na projektu) - ovjereno od strane Službe za opću upravu ili notarska ovjera;
9. Statut organizacije (podnositelj projekta i partneri) - ovjereno od strane aplikanta (pečat udruženja);
10. Godišnji narativni izvještaj organizacije za prethodnu godinu - ovjereno od strane aplikanta (pečat udruženja).

Javni poziv, te cijeli paket prijavne dokumentacije može se preuzeti sa službene web stranice Grada Zenica [**www.zenica.ba**](http://www.zenica.ba).

Pitanja u vezi sa Javnim pozivom mogu se postaviti putem e –maila i telefonski, najkasnije 3 dana prije zatvaranja javnog poziva i to na kontakt: Jakuta Imširović (e-mail jakuta.imsirovic@zenica.ba; broj telefona: +38732- 447-721).

**Svi dokumenti koji se predaju uz zahtjev moraju biti u formi koja je naznačena u „Obaveznoj dokumentaciji“.**

Nekompletni i neblagovremeni zahtjevi se neće razmatrati.

Dokumenti koji se šalju na Javni poziv se ne vraćaju aplikantu.

**PREDAJA PROJEKTNE I DODATNE DOKUMENTACIJE:**

Ispunjena aplikacija (sa kompletnom zahtjevanom dokumentacijom) mora se dostaviti u jednom primjerku u štampanoj formi i jednoj elektronskoj kopiji (CD ili USB) u zatvorenoj koverti preporučenom poštom ili lično tokom radnih dana (ponedjeljak – petak), u periodu od 08:00 do 16:00 sati, na sljedeću adresu, sa naznakom „Za Javni poziv organizacijama civilnog društva/nevladinim organizacijama sa područja Grada Zenica za predaju prijedloga projekata u sklopu raspodjele budžetskih sredstava za 2021. godinu“:

**Grad Zenica**

**Služba za ekologiju, komunalne poslove i mjesne zajednice**

**Trg BiH br. 6, 72 000 Zenica, BiH**

Rok za predaju aplikacija je 10 dana od dana objavljivanja na web stranici Grada Zenica.

Aplikacije dostavljene nakon navedenog roka bit će razmatrane jedino u slučaju da poštanski žig ukazuje na datum slanja prije zvaničnog isteka roka.

Vanjska strana koverte mora sadržavati naziv poziva za predaju prijedloga projekata, puno ime i adresu podnositelja projekta, puni naziv projekta i navod: “**Ne otvarati prije zvaničnog otvaranja”.**

O primljenoj pošiljci će se voditi uredna evidencija.

Svi aplikanti koji su predali prijedloge projekata, koji su prihvaćeni ili odbijeni, bit će obaviješteni u vezi sa njihovim prijedlogom projekta, u roku od 30 dana od dana zatvaranja javnog poziva putem liste objavljene na web stranici Grada: [www.zenica.ba](http://www.zenica.ba).

 ***GRADONAČELNIK***

 ***Fuad Kasumović***